**Yannick Rathgeb** (s. 24. lokakuuta 1995 Langenthal, Sveitsi) on sveitsiläinen jääkiekkopuolustaja, joka pelaa NLA-joukkue EHC Bielissä. Rathgeb laukoo oikealta.

Ura
---

### Seuraura

Rathgeb on SC Langenthalin kasvatti. Hän oli seuran U15-junioreiden tehokkain puolustaja sekä kaudella 2008–2009 tehoilla 15+13=28 että kaudella 2009–2010 tehoilla 23+16=39. Kaudella 2010–2011 Rathgeb siirtyi SC Langnaun U17-junioreihin, joiden tehokkain puolustaja hän oli tehoilla 9+9=18. Kaudella 2011–2012 Rathgeb voitti tehoilla 23+14=37 koko Elite Novizenin puolustajien piste- ja maalipörssin. Kaudella 2012–2013 hän oli tehoilla 15+16=31 Langnaun paras maalintekijä Yannick-Lennart Albrechtin kanssa sekä joukkueen kolmanneksi paras pistemies. Rathgeb sijoittui koko Elite Junior A:n puolustajien pistepörssissä toiseksi edellään vain EHC Klotenin Joren Gähler.

Maaliskuussa 2013 Rathgeb teki kaksivuotisen sopimuksen Sveitsin toiseksi korkeimmalla sarjatasolla National League B:ssä pelanneen kasvattajaseuransa SC Langenthalin kanssa. Hänen sopimukseensa sisältyi optio Kanadan junioriliigoihin siirtymisestä. OHL-joukkue Plymouth Whalers varasikin Rathgebin 113. pelaajana CHL:n varaustilaisuudessa 2013. Hän siirtyi joukkueeseen kaudeksi 2013–2014. Rathgebin tulokaskausi OHL:n runkosarjassa toi tehot 7+14=21. Hän oli Whalersin eniten maaleja tehnyt puolustaja Gianluca Curcuruton kanssa. Rathgebin kausi päättyi kuitenkin ensimmäiseen playoff-otteluun, kun hän sai kymmenen ottelun mittaisen pelikiellon taklattuaan Guelph Stormin Robby Fabbria huonosta kulmasta pään seudulle. Fabbri loukkaantui tilanteessa ja Rathgeb sai ottelurangaistuksen.

Kaudeksi 2015–2016 Rathgeb palasi kotimaahansa ja siirtyi kaksivuotisella sopimuksella National League A:n Fribourg-Gottéroniin. Hän teki miesten pääsarjadebyyttinsä Mestarien liigassa 20. elokuuta 2015 suomalaista Rauman Lukkoa vastaan. Rathgeb keräsi ottelussa yhden syöttöpisteen oltuaan kakkossyöttäjänä Julien Sprungerin tekemään maaliin. NLA-debyyttinsä hän teki runkosarjan avauskierroksella 11. syyskuuta 2015 vieraissa HC Davosia vastaan. Rathgeb keräsi ottelusta teholukeman +1. NLA-uransa avausmaalin Rathgeb teki 2. lokakuuta 2015 EHC Bieliä vastaan. Hänen osumansa jäi Gottéronin 6–1-voittoon päättyneen ottelun ratkaisumaaliksi. Hän keräsi ottelusta teholukeman +2. Kaikkiaan Rathgebin tulokaskausi toi 50 runkosarjaottelussa tehot 9+18=27 ja viidessä playoff-ottelussa yhden syöttöpisteen. Hän sijoittui runkosarjassa koko NLA:n puolustajien maalipörssissä toiseksi edellään vain Lausanne HC:n Joël Genezzi ja puolustajien pistepörssissä kuudenneksi. Rathgeb valittiin liigan vuoden tulokkaaksi. CHL:ssä hän pelasi kaksi ottelua tehden kaksi syöttöpistettä. Rathgeb pelasi myös kaksi Sveitsin Cupin ottelua ilman tehopisteitä.

Kesällä 2016 NHL-varaamaton Rathgeb osallistui Chicago Blackhawksin kehitysleirille. Kaudella 2016–2017 hän oli tehoilla 11+23=34 Gottéronin tehokkain puolustaja ja kolmanneksi paras pistemies. Rathgeb sijoittui koko NLA:n puolustajien pistepörssissä kolmanneksi. Hän voitti myös liigan jäähypörssin 115 minuutillaan. Rathgeb oli Mestarien liigassa tehoilla 4+8=12 Gottéronin paras syöttäjä ja hän jakoi joukkueen sisäisen pistepörssin voiton Roman Červenkan kanssa. Rathgeb voitti myös liigan puolustajien pistepörssin sekä jakoi tehotilaston voiton Frölunda HC:n Joel Lundqvistin ja SC Bernin Beat Gerberin kanssa lukemalla +9. Joulukuussa 2016 hän teki Gottéronin kanssa kaksivuotisen jatkosopimuksen.

Kaudella 2017–2018 Rathgeb oli Gottéronin tehokkain puolustaja tehoilla 8+20=28, joilla hän jakoi koko NLA:n puolustajien pistepörssin kahdeksannen sijan HC Ambrì-Piottan Nick Plastinon ja Genève-Servette HC:n Henrik Tömmernesin kanssa. Rathgebin kausi päättyi kuitenkin solisluumurtumaan helmikuussa 2018.

Kesäkuussa 2018 Rathgeb teki kaksivuotisen ja kaksisuuntaisen NHL-sopimuksen New York Islandersin kanssa. Syksyn harjoitusleirin päätteeksi seura lähetti hänet AHL-joukkue Bridgeport Sound Tigersin vahvuuteen.

### Maajoukkueura

Rathgeb pelasi alle 20-vuotiaiden MM-kilpailuissa vuosina 2014 ja 2015, joista jälkimmäisessä turnauksessa hän toimi Sveitsin kapteenina. Rathgeb pelasi myös alle 18-vuotiaiden MM-kilpailuissa vuonna 2013. Yhteensä hän on pelannut 20 nuorten ja 38 poikien maaottelua.

Sveitsin A-maajoukkueessa Rathgeb on pelannut 12 ottelua tehopistein 1+2=3. Hän teki A-maajoukkuedebyyttinsä Slovakia Cupissa 12. helmikuuta 2016 Žilinassa Valko-Venäjää vastaan. Rathgeb merkittiin Sveitsin kakkospuolustajapariin Samuel Guerran viereen. Ensimmäisen A-maajoukkuemaalinsa hän teki Euro Hockey Challengessa 7. huhtikuuta 2016 Oskarshamnissa Ruotsia vastaan.

Muuta
-----

Rathgebin eno Noël Guyaz pelasi omalla urallaan puolustajana pudotuspelit mukaan lukien yli 700 NLA-ottelua. Hän toimii nykyään Swiss Leaguessa SC Langenthalin urheilutoimenjohtajana ja apuvalmentajana.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2011–2012 | SCL Tigers | Elite Jr. A | 8 | 2 | 1 | 3 | 4 | – | – | – | – | – |
| 2012–2013 | SCL Tigers | Elite Jr. A | 35 | 15 | 16 | 31 | 44 | 4 | 0 | 3 | 3 | 2 | U18 | 5 | 1 | 1 | 2 | 2 |
| 2013–2014 | Plymouth Whalers | OHL | 57 | 7 | 14 | 21 | 48 | 1 | 0 | 0 | 0 | 5 | JMM | 5 | 0 | 0 | 0 | 0 |
| 2014–2015 | Plymouth Whalers | OHL | 34 | 5 | 11 | 16 | 54 | – | – | – | – | – | JMM | 4 | 1 | 0 | 1 | 27 |
| 2015–2016 | Fribourg-Gottéron | NLA | 50 | 9 | 18 | 27 | 38 | 5 | 0 | 1 | 1 | 6 |
| 2016–2017 | Fribourg-Gottéron | NLA | 45 | 11 | 23 | 34 | 115 | – | – | – | – | – |
| 2017–2018 | Fribourg-Gottéron | NLA | 38 | 8 | 20 | 28 | 18 | – | – | – | – | – |
| 2018–2019 | Bridgeport Sound Tigers | AHL | 32 | 4 | 5 | 9 | 33 | – | – | – | – | – |
| 2019–2020 | EHC Biel | NLA | 49 | 10 | 22 | 32 | 36 | – | – | – | – | – |
| 4 kautta | yhteensä | NLA | 182 | 38 | 83 | 121 | 207 | 5 | 0 | 1 | 1 | 6 |

Lähteet
-------

* Yannick Rathgeb The Internet Hockey Databasessa (englanniksi)
* Yannick Rathgeb Eurohockey-sivustolla (englanniksi)
* Yannick Rathgeb *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  Yannick Rathgeb *Elite Prospects*. Everysport Media Group AB.  (englanniksi)
2. ↑  Heinz Ehlers verlässt den SCL *sclangenthal.ch*.  20.3.2013. SC Langenthal AG.  Arkistoitu 1.10.2018. Viitattu 1.10.2018. (saksaksi)
3. ↑  Yannick Rathgeb wird ein Whaler! *sclangenthal.ch*.  4.7.2013. SC Langenthal AG.  Arkistoitu 1.10.2018. Viitattu 1.10.2018. (saksaksi)
4. ↑  Yannick Rathgeb The Internet Hockey Databasessa (englanniksi)
5. ↑  OHL hands multi-game suspensions to 3 players *Sportsnet.ca*.  25.3.2014. TORONTO:  Rogers Media, Inc. Viitattu 1.10.2018. (englanniksi)
6. ↑  Game detail: 20 Aug 2015, HC Fribourg-Gottéron - Lukko Rauma *Eurohockey.com*.  20.8.2015. European Ice Hockey Online AB & eSports.cz s.r.o. Viitattu 1.10.2018. (englanniksi)
7. ↑  Game *sihf.ch*.  11.9.2015.. Viitattu 1.10.2018. (saksaksi)
8. ↑  Game *sihf.ch*.  2.10.2015.. Viitattu 1.10.2018. (saksaksi)
9. ↑  Yannick Rathgeb invited to the Chicago Blackhawks' development camp *swisshockeynews.ch*. Verein swisshockeynews.ch. Viitattu 1.10.2018. (englanniksi)
10. ↑  YANNICK RATHGEB PROLONGE AVEC FRIBOURG-GOTTERON *gotteron.ch*.  10.12.2016. HC Fribourg-Gottéron SA. Viitattu 1.10.2018. (ranskaksi)
11. ↑  HCFG's Yannick Rathgeb out for several weeks *swisshockeynews.ch*.  20.2.2018. Verein swisshockeynews.ch. Viitattu 1.10.2018. (englanniksi)
12. ↑  Rathgeb Agrees To Terms  6.4.2018. New York Islanders. Viitattu 1.10.2018. (englanniksi)
13. ↑  Islanders Trim Training Camp Roster  22.9.2018. New York Islanders. Viitattu 1.10.2018. (englanniksi)
14. ↑  Schweizer Nati bestraft sich selbst *srf.ch*.  12.2.2016. SRF Schweizer Radio und Fernsehen. Viitattu 1.10.2018. (saksaksi)
15. ↑  Sweden vs Switzerland - EHC - Euro Hockey Challenge - boxscore *pointstreak.com*.  7.4.2016. Pointstreak Sports Technologies Inc. Viitattu 1.10.2018.